**A Református Kollégium története**

15. Martii anno Domini 1670.

 **Apafi Mihály erdélyi fejedelem kancellárja** hagyatéklevelet ír: „Én **Bethlen János** szemem elött viselvén, hogy az Isten a világi mulandó jókban csak sáfárrá tett, keresztyén kötelességünk akarván vékony tehetségem szerént felelni, testamentumomban hattam volt az udvarhelyi orthodoxa scolának 1000 aranyat…”

Az alapítványt nemsokára megerősíti a fejedelem, majd pedig a nagyenyedi zsinat, és elindul történelmi útján egy iskola…

A XVI. században – néhány évtized késéssel – Erdélyben is beindult a polgárosodási folyamat. Ennek eredményeként nőttön-nőtt az igény az iskoláztatás iránt, így aztán városokon és falvakon egyaránt bővült az iskolahálózat.

Az egyház elévülhetetlen érdemeket szerzett az iskola alapításában. A reformáció pedig fordulatot, új színt hozott az egyház ilyen irányú törekvésében. A protestáns felekezetek is létrehozták a maguk iskolahálózatát: a XVI. század második felétől egymás után kezdték meg működésüket Kolozsvár, Marosvásárhely, Nagybánya, Enyed, Szatmárnémeti, Torda, Zilah humanista gimnáziumai, kollégiumai. **1670-ben ebbe a sorba lépett be a Székelyudvarhelyi Református Kollégium is gróf Bethlen János kancellár alapítványának köszönhetően.**

A kollégium a XVI. században már működő triviális (elemi fokú) iskola továbbfejlesztéséből alakult ki. Kis Ferencz szerint ez a triviális iskola egyidős a székelyudvarhelyi reformációval, azaz megjelenése az 1500-as évek közepére tehető. Írásos forrásanyagok azonban a gimnázium megjelenését tartalmazzák csupán.

Ezek szerint a protestáns erdélyi főnemesség képviselője **gróf Bethlen János a frankfurti egyetem végzettje, Erdély kancellárja, Udvarhelyszék főkapitánya 1670-ben ezer aranyat adományozott a székelyudvarhelyi triviális iskola gimnáziumi rangra emelésére.** Ugyanakkor más – természetbeni – juttatásokkal is segítette (majorsággal, búzával) az új középiskolát. Társalapítónak tekinthető **fia, Bethlen Miklós**, aki a „Bethlen adományból” kialakuló **könyvtárat** is jelentősen felkarolja.

**Apa és fia megállapítja a kollégium szabályait, amelyeket XI Canonba foglalnak össze.**

1670 és 1900 között a kollégiumnak 43 gondnoka volt ebből 15 az alapító Bethlen család tagja, a 43. pedig Ugron János Udvarhely megye alispánja.

A tizenöt Bethlen mindegyike adományozó, mecénás. Közülük kettő a leginkább említésre méltó: az egyik **gróf Bethlen Dávid, aki 1716-ban „ajándékozott egy nagy pecsétnyomót a kollégium számára, amelynek lapján egy rózsabokor van bevésve és körül e szavak :„Per spinas ad rosas”. Ezeket köríti egy szájában könyvet tartó kígyó, s kereken ez írat van: Sigillum gymnazii ref. Bethleniano –Udvarhlyjensis.”**

A másik jeles személyiség id. gróf Bethlen János, aki 1848-ban a székelység egyik vezető egyénisége.

A XVIII. században neves külföldi tanárokat hívnak meg, így a kollégium az akkori iskolák legnevesebbjei közé tartozott. Ebben az időben került be a felsőbb osztályok tantervébe a matematika, a fizika és a filozófia.

Az első iskolaépület-módosítást Rozgonyi János hajtotta végre 1680-1685 között; a kollégiumnak 1670 és 1900 között 42 jeles professzora és 29 rektora volt.

Mindezek közül kiemelkedik törhetetlen hitével, szervezői képességével és emberi nagyságával **Baczkamadarasi Kis Gergely, aki szegény földműves családból származott, majd elvégezte a marosvásárhelyi kollégiumot, később pedig Bécsben, Bázelben és Bernben tanult. Az erdélyi Főkonzisztórium hívja meg a professzori – rektori székbe**.

**Az akkori épületet kibővítteti egy 45 szobás épületszárnnyal, és az ő nevéhez fűződik a református templom építése is. A templom fedélzetén színes cserepekből kirakott „K.G. 1781” az ő emlékének tiszteleg.**

A XIX. század utolsó negyedében a tanulói létszám gyarapodásával a kollégium épülete ismét szűknek bizonyult. Újra megindult a gyűjtés.

Székelyudvarhely lakossága szívesen hozzájárul a kiadásokhoz. Felvetődik az új épületszárny felépítésének a gondolata, azonban az épületnek egy második emelettel való bővítése mellett döntenek.

Így **1886-1887 között kívül-belül átalakítják az iskolaépületet. Eltűnnek a padlásszobák, csengettyűház, nagyobbítják az ablakokat. Így nyeri el az iskola a ma is látható alakját.**

Kis Gergely újításainak továbbvivője **Gönczi Lajos, az új iskola épületének megálmodója és kivitelezője. A bejáratnál színes márványtábla hirdeti:**

**”Ezt az iskolát a székelyudvarhelyi Református Kollégium építtette a magyar állam segítségével[…] Gönczi Lajos igazgató tanár idejében[…] 1911-1912 esztendőkben.”**

Az épület elkészítésekor a református egyház modern bécsi tanszereket és felszereléseket hozatott, amit a ma embere is viszonylag korszerűnek tekinthet és csodálhat.

Az oktató – nevelő munkát az első világháború zavarta meg. A trianoni békeszerződés után pedig az iskola a román középiskolák érvényes tanterve szerint kezdi meg működését.

Az 1919 – 1920-as tanév kezdetén új tagozatkánt megszervezték a polgári leányiskolát majd fokozatosan bevezették a koedukációt.

 A kollégium történetének első 250 éves szakasza 1926-ban zárul. Ez időszakban kialakult az iskola sajátos arcéle: falai közül a magyar kultúra olyan neves egyéniségei kerültek ki, mint Orbán Balázs és Benedek Elek.

Az 1927-1928-as tanévvel új fejezet kezdődik az iskola történetében. **A Kolozsváron tartott 1927-es egyházkerületi közgyűlés úgy határozott, hogy a kollégium – főgimnázium működését bizonytalan időre felfüggeszti és helyébe Nagyenyedről áthelyezi az ott 1917-ben létesült református tanítóképzőt.**

1948-ig az iskola megőrzi felekezeti jellegét és a református szellemiségét.

**1940-ben a régi kollégium épületében újból megszervezik a fiútanulókból álló kollégium – főgimnáziumot, amely egészen az 1948-as úgynevezett „tanügyi reformig” működött, vagyis az összes egyházi iskolák államosításáig.**

Ettől kezdve mint állami tanítóképző működik tovább, átvészelve a kommunizmus nemzetsorvasztó viharait, amelyek már – már teljesen beszüntették a magyar osztályokat.

 Ettől a veszélytől az 1989-es események mentették meg az intézetet, ahol jelen pillanatban is magyar nyelven folyik tovább az oktatás, a magyar tanulóifjúság számára.

Az 1989-es fordulat lehetőséget adott arra is, hogy az iskolák kiléphessenek a korábbi névtelenségből és felvegyék valamely híres személyiség nevét.

Az iskola **1990. december 8-án egykori tanulójának, a nagy mesemondónak a nevét veszi fel, így mindmáig a Benedek Elek Tanítóképző nevet viseli.** Szabó János szobrászművész elkészíti a Benedek Elek mellszobrot, amelynek a leleplezésénél, az iskola volt tanulója, Kányádi Sándor Herder-díjas költő, méltatta Elek apó munkásságát.

**Az 1994-ben újraindult és 2001-től önállósult Református Gimnázium 2002-ben felvette a “Baczkamadarasi Kis Gergely” nevet, a volt Kollégium egykori híres iskola- és templomépítő személyiségének a nevét.**

A rövid iskolatörténet az iskola évkönyvei alapján készült.